Openbare beskermer gestraf in hofuitspraakDie Openbare Beskermer, adv. Busisiwe Mkhwebane. (Foto: Twitter) Die openbare beskermer, adv. Busisiwe Mkhwebane, het haar grootste loesing tot dusver in die hooggeregshof in Pretoria op die lyf geloop – en die regters het gesorg dat sy met ’n bestraffende persoonlike hofbevel haar leuenagtigheid aan haar eie sak voel. Regters Selby Baqwa, Leonie Windell en Annali Basson, het in ’n sterk bewoorde uitspraak Mkhwebane se bevindings oor die sogenaamde “rogue”-eenheid in die Suid-Afrikaanse Inkomstediens (SAID) tydens die ampstyd van Pravin Gordhan as SAID-kommissaris tersyde gestel. Boonop moet Mkhwebane as bestraffende maatreël 15% van die totale regskoste verbonde aan die saak persoonlik dra. Die ander 85% moet gedra word deur haar kantoor – dus die staat en uiteindelik die belastingbetaler. Mkhwebane het in haar verslag oor die eenheid bevind Gordhan (tans minister van openbare ondernemings) het die eenheid op onwettige wyse laat stig en dat hulle strydig met die wet opgetree het. Maar die volbank van die hooggeregshof het bevind Mkhwebane het ongeldige verslae en onbewese bewerings gebruik om bevooroordeelde beslissings te maak. Die standaard van die verslag was “gruwelik” en die inhoud word tersyde gestel, het die hof bevind. Mkhwebane se verslag, so bevind die hof in ’n uitspraak van 111 bladsye, misluk op elke punt en berus op irrasionele denke, met geen begronding in die feite voor hande of in die reg nie, lui die bevinding. Haar bevindings is “eenvoudig verkeerd” en berus op “die misverstaan van die wet en die reg”. Mkhwebane het die feite en bewyse voor hande geïgnoreer en bevindings gemaak gewoon omdat sy bevooroordeeld is jeens Gordhan en sy voormalige adjunk by die SAID, Ivan Pillay, is bevind. Die regters bevind voorts Mkhwebane het onder eed gelieg (meineed gepleeg) en dat sy by die Regspraktisynsraad aangekla moet word, want sy is oneerlik. Daar is tans in die parlement ’n proses, soos aan die gang gesit deur die DA, om Mkhwebane uit haar pos te verwyder. Daardie proses sal deur hierdie bevindings gesterk word.